
Ilir Meta – Kemi këtu Sekretaren e Përgjithshme të Kuvendit, e cila do të informojë, me dy fjalë, në lidhje me disa ide të ndryshme për projektin e-parlament.

Albana Shtylla – Në fakt, ne  kemi shpërndarë me shkresë një memo të përgatitur nga Drejtoria e IT-së,  për sa i përket projektit e-parlament, ku konsiston ky projekt, çfarë është bërë deri tani dhe si mendohet për të ardhmen. Me dy fjalë e-parlament do të jetë vazhdim i projektit e-government. Pra, ideja që gjithçka për sa i përket procesit ligjvënës do të jetë e formatuar në rrugë elektronike, duke pasur aksesin që,  edhe ligjet nga Këshilli i Ministrave do të paraqiten në formë elektronike, çdo veprimtari që do të kryhet mbi projektligjet nga shqyrtimi në komisionet parlamentare, raportet që do të prodhohen, procesverbalet e të tjera me radhë do të jenë në këtë faqe pra në e-parlament. Janë kryer të gjitha procedurat për sa i përket prokurimit të këtij projekti. Instalimi i këtij sistemi në sallën e Kuvendit dhe ngritja e serverëve në Kuvend është bërë.  Ajo çfarë ka ngelur është shtrirja e sistemit në komisione, pra në komisione do të ketë kompjuterë të cilët do të përdoren nga ana e deputeteve për të pasur aksesin elektronik të projektligjeve dhe të reflektimit drejtpërdrejtë, çfarë kanë raportet dhe elemente të tjera që do të prodhohen në komisione. 
Për sa u përket pajisjeve, siç jeni në dijeni, janë 140 të vendosura në sallë. Nga Drejtoria e  IT-së, duke qenë se ka pasur pretendime për madhësinë e tyre, është sugjeruar që këto pajisje, që janë në sallë,  dhe ato që janë në magazinë të vendosen në zyrat e deputetëve, në kryesi dhe meqë  është parashikuar të kemi fonde për shpenzime për vitin që vjen për “blerje kompjuterësh”, do të blihen por shpenzimet do të jenë për aparatin në këtë rast dhe stafin për sa i përket e-parlament. Blerja që do bëhet vitin tjetër të bëhet për sallën, të blihen pajisje më të përshtatshme për vitin 2014. Duhet të paktën një periudhë 3-mujore për blerjen e pajisjeve dhe vendosjen e tyre. 
Kemi shpërndarë këtë memo për mendim, nëse keni diçka mund të na e thoni dhe pastaj të veprojmë, që në 2014 t’i japim drejtim dhe ta vëmë në funksion gjithë projektin e-parlament.

Albana Vokshi- Pra, të na e vini në komisione,  do të kemi secili nga një kompjuter?
Albana Shtylla - Thashë në zyra. Në komisione mund të zgjidhet në një formë tjetër. Në komisione do të gjendet një formë tjetër që të mos ketë pengesë vizive. E-parlament ka dhe një element tjetër që, në zyrat e  komisioneve, në sallën e Kuvendit dhe në ambiente të tjera të Kuvendit, deputeti mund të aksesojë me një i-pod apo celular të tij. Pra, do të ketë akses dhe me një personal kompjuter. Megjithëse deputetët mund të kenë nevojë për një kompjuter tjetër.

Arta Dade - Zyrat nuk kanë pasur kompjuter?

Albana Shtylla -  Jo, të paktën nga inventari i bërë jo të gjitha zyrat kanë kompjuterë. Një pjesë e këtyre kompjuterëve janë problematikë. Në magazinë janë të paktën 90 copë, por për e-parlamentin. Ne këtë duam, meqë janë blerë për këtë projekt të zhvendosen në zyrat tuaja. Dhe vitin që vjen të gjendet një zgjidhje tjetër, në bashkëpunim me ju, forma më e përshtatshme e kompjuterëve që do të vendosen në sallë.
Ilir Meta – Por ka në magazinë kompjuterë. Lidhu për këtë çështje dhe shihe këtë problem, Albana! Meqë ka pasur mendime dhe ide të ndryshme, ne menduam t’ju jepnim një informacion se çfarë përfaqëson ky projekt në tërësi dhe ky i fundit u është dërguar me shkrim kryetarëve të grupeve parlamentare dhe komisioneve të përhershme parlamentare. Vendosja e kompjuterëve në sallën e parlamentit ka qenë vetëm një element, në mënyrë që ta gjykojmë edhe në interes të deputetëve, si është më mirë edhe për ta. Nuk është e thënë të marrim një vendim tani.

Edi Paloka – Vendos Byroja apo Konferenca e Kryetarëve?

Albana Shtylla – Byroja e vendos, por në Konferencën e Kryetarëve u ngrit ky problem, nëse ju kujtohet, nga zoti Pollo. 

Albana Vokshi – Meqë kemi seancë kisha një kërkesë. Ka qenë një orë e vogël te podiumi që na orientonte kur flisnim dhe mungesa e saj  na e bën të pamundur orientimin, ka qenë një që tregonte minutat.
Ilir Meta – Albana të mendohet një mjet që, deputeti, kur flet, të orientohet. Do ta gjejmë një zgjidhje. 
Vazhdojmë mbledhjen e Konferencës së Kryetarëve. Në rendin e ditës janë shqyrtimi dhe miratimi i programit dhe i kalendarit të punës së Kuvendit në vijim dhe përcaktimi i kohës respektive për çdo grup parlamentar për mocionin për debat për integrimin e Shqipërisë në Bashkimin Europian. Vazhdojmë me çështjen e parë. Besoj jeni njohur në kohë me programin. 
Po zoti Xhafaj.
Fatmir Xhafaj - Faleminderit zoti Kryetar! Kam dy sugjerime: e para do të kërkoja mirëkuptimin tuaj  që, për disa arsye dhe të organizimit të punës së komisionit, por dhe për arsye personale projektligjin “Për disa shtesa dhe ndryshime në ligjin nr. 7905, datë 21.03.1995, Kodi i Procedurës Penale i Republikës së Shqipërisë”, të ndryshuar, që është në datën 12, të kalojë nga data 19 dhe tutje, për shkak se ky projektligj kërkon kohë shqyrtimi dhe unë mund të mos jem një javë dhe e kam të domosdoshëm. 
E dyta, projektligji “Për një ndryshim në ligjin nr. 9363, datë 24.03.2005,”Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar, është e domosdoshme që Komisioni i Ligjeve të jetë komision për dhënie mendimi, pasi ka të bëjë me kushtetueshmërinë. 

Ilir Meta – Dakord.

Arta Dade – Komisioni i Jashtëm mund ta diskutojë gjithashtu, pasi përgjithësisht ne i diskutojmë këto projektligje.
Ilir Meta – Dakord, të përfshihet edhe Komisioni i Jashtëm.

Edi Paloka – Në lidhje me këto dy projektligje, dua të pyes zotin Xhafaj dhe zotin Çelibashi. Ne kemi pasur një traditë dhe rregull që, për të gjithë këto ndryshime, konsultoheshim me OPDAT-in dhe EURALIUS-in. Ka pasur konsultime për këto dy projektligje që sapo përmendët?

Spartak Braho - Ka pasur.

Fatmir Xhafaj - Mund ta sqaroj unë. Ne jemi në Konferencën e Kryetarëve dhe flasim për çfarë ndodh në komisione. Këto janë projektligje që kalojnë në komisione. Kur të kalojë në komision, atje do të nënshtrohet të gjithë këtij procesi konsultimesh me grupet e interesit. Ju jeni anëtar i Komisionit të Ligjeve dhe në momentin që do të vendoset, do të keni një kalendar të hollësishëm për çdo gjë.

Edi Paloka - Në komision ne i thërrasim për të asistuar. Përpara se të përgatitet projektligji, të mos themi që i kanë bërë ata, por të paktën ata kanë qenë mjaft aktiv në përgatitjen e tij. Bëhet fjalë përpara se të vijë projektligji në komision. Kur ka filluar shqyrtimi në komision, i kemi thirrur përsëri.
Ilir Meta – Ne këtë gjë do ta shikojmë në komision. Aty do të vijnë përfaqësuesit  e qeverisë, mund të vijnë dhe përfaqësues të OPDAT-it, EURALIUS-it, e të tjerë me radhë. Nga kjo ne do të heqim dorë, që do të na e bëjnë ata ligjin dhe do të sjellim ligjin këtu, ligjin e sjell qeveria. Parlamenti ka sovranitetin e vet, ia kthen edhe qeverisë. Mendoj që kjo nuk është për t’u diskutuar.
Edi Paloka - Unë pyeta, a janë konsultuar, siç ka qenë tradita, apo jo?

Ilir Meta - Unë besoj se këto janë diskutuar me të gjithë, secili ka mendimin e vet. Komisioni përpara se të shprehet, do t’i dëgjojë përsëri të gjithë grupet e interesit.

Majlinda Bregu - Ka një sensivitet për faktin se në 2009-n, kur është propozuar projektligji, i njëjti variant i cili propozohet edhe sot, për përfshirjen e korrupsionit në krimet e rënda OPDATI-i dhe EURALIUS-i janë shprehur kundër. Qeveria e ka sjellë projektligjin që ka qenë në 2009-n, sot në Kuvend. Për këtë arsye pyet zoti Paloka, nëse ka pasur konsultime paraprake dhe nëse do të vazhdojë tradita e konsultimeve me grupet e interesit.

Fatmir Xhafaj - Kush e vë në diskutim njëherë këtë çështje?

Ilir Meta – E para ka pasur diskutime dhe ka dy mendime të ndryshme. Unë jam i bindur se do të gjendet më e mira.

Fatmir Xhafaj - Nuk vihet në diskutim që do të ketë dëgjesa të grupeve të interesit, sepse ne që sot jemi maxhorancë kemi qenë dje opozitë dhe zoti Paloka ka qenë me mua në të njëjtin komision dhe e dimë shumë mirë se sa përpjekje e luftë kemi bërë që të ndodhi kjo në komision. 
Edi Paloka – S’keni pasur nevojë të bëni luftë, se atë e kemi bërë vet ne.

Ilir Meta - Do ti hapim dhe do të kuptoni shumë lehtë, se ka procesverbale të komisionit, që po të mos plotësonim dhe vetëm një firmë nuk na e konsideronit kërkesën për seanca dëgjimore. Ndërkohë, unë po ju them se kjo është një çështje që i takon komisionit dhe jo Konferencës së Kryetarëve. Kur të vemë në komision do të paraqitet një kalendar, kur t’i vijë radha këtij projektligji do të shikoni një program të hollësishëm për këtë çështje. Një nga arsyet që kërkova shtyrjen, është për të mos evituar pikërisht këtë proces.

Edi Paloka – Unë e ngrita në Konferencën e Kryetarëve me idenë që, nëse nuk është konsultuar, ta shtyjmë për t’u konsultuar. Zoti Xhafaj po e shtyni shqyrtimin e projektligjit për arsye personale. Unë di që ka ardhur edhe një letër nga OPDAT-i dhe EURALIUS-i dhe ju, zoti Xhafaj, e keni marrë një të tillë që e kundërshton projektligjin, mos bëni sikur nuk dini gjë.

Ilir Meta - Nuk është se e kundërshton dhe nuk e përjashton. Keni gjë tjetër? 
Miratojmë me konsensus kalendarin dhe programin e punimeve të Kuvendit. 
Kalojmë te çështja tjetër. Për sa i përket seancës për nesër, unë fola edhe me kryetarin e grupit të maxhorancës zotin Ruçi, të opozitës zotin Paloka dhe me Kryeministrin, meqë Partia Demokratike insiston që të bëhet me të interpelanca për emërimet në Policinë e Shtetit. E vetmja mundësi, për shkak të udhëtimeve të tij  është që nesër pasdite të  bëjmë të dyja mocionin për debat për çështjen e integrimit dhe interpelancën, pasi të enjten është pushim se është festa kombëtare. Kryeministri kthehet nesër pasdite në orën 16:45. Them që mund të fillojmë më parë  me mocionin dhe mbas mbarimit të tij dhe miratimit të rezolutës të fillojmë interpelancën, po nesër. Kjo është për t’i përputhur të gjitha kërkesat e palëve. Kështu që për kohën e mocionit si e mendoni ta ndajmë?
Ilirian Celibashi – Përpara se të vazhdojmë, a ka mundësi ta fillojmë seancën në orën 18:00? Ka një kërkesë nga Kryeministri, meqë ai mbërrin në orën 16:40. Janë pastaj edhe anëtarët e kabinetit, pasi kemi mbledhje qeverie në orën 15:00. Janë disa çështje për të cilat ka afate dhe që kanë lidhje me programin prandaj nuk mund ta shtyjmë mbledhjen e qeverisë.
Ilir Meta – Nëse e fillojmë me mocionin për debat, nuk është e domosdoshme të jetë që në fillim Kryeministri. Ne s’na prish punë mbledhja e qeverisë, mund të jenë prezent vetëm disa nga ministrat kryesorë. Pastaj kjo varet dhe nga koha e debatit. 

Edi Paloka – Ne kemi të paktën 20 diskutantë. Nëse kërkon deputeti të flasë, le të flasë.

Majlinda Bregu – 10 minuta për diskutant?

Eduard Shalsi – Ideja është që, nëse diskutimet shkojnë pas orës 12:00, se me 20 diskutantë njëra palë dhe 20 pala tjetër,  40 veta nuk ia vlen. A ia vlen të diskutohet mbas orës 12:00, duhet të caktohet një kohë për secilin grup.

Edi Paloka – Të fillojmë paradite them unë. 
Albana Vokshi – Nëse nuk është Kryeministri, s’ka kuptim.

Edi Paloka - Kryeministri vihet në dijeni për çdo gjë.
Majlinda Bregu - Ne nuk na ndjek njeri në mesnatë, le të fillojmë më herët. Qëllimi i mocionit është të miratojmë në mënyrë unanime rezolutën. 
Ilir Meta – Nuk ka kuptim që të diskutojnë 20 veta, edhe për ju nuk do të jetë ndonjë gjë e mirë, të njëjtat gjëra do të thonë.
Majlinda Bregu -  Kam marrë një variant sot në mëngjes të rezolutës, që kemi paraqitur dhe propozuar nga zoti Balla, e cila është shumë e shkurtër. Shpresojmë që të ulemi edhe më vonë, të mos bëjmë debate nesër të paktën, për sa i përket tekstit të rezolutës. Për sa i përket seancës, për mua është më mirë të fillojmë më herët.

Gramoz Ruci - Unë e kam përshëndetur që në krye të herës, kur është paraqitur kjo kërkesë nga opozita, por, duke ardhur te problemi që kemi të bëjmë me një progresraport, që kemi të bëjmë me një konkluzion pozitiv, që jemi në prag të vendimmarrjes të Këshillit të Europës për këtë çështje, do të gjykoja që ky s’ka pse të bëhet debat i arenës politike midis pozitës dhe opozitës. Shumë pozitive është që ka konkluzione pozitive progresraporti. Shumë pozitive është që ju e keni një projektrezolutë të miratuar me konsensus, si rezultat i komitetit të përbashkët Bruksel - Tiranë. Unë do të isha tërësisht dakord me ju  që, më i rëndësishëm është vullneti politik i parlamentit dhe miratimi i rezolutës sesa kohëzgjatja pambarimisht e debatit parlamentar për këtë çështje. 
Kërkesa ime do të ishte: sa më pak fjalë dhe sa më shumë negocim, për të miratuar dhe për të shprehur vullnet dhe dakordësi totale të parlamentit shqiptar, në mbështetje të këtij progresraporti dhe të kësaj rezolute. Nëse ka vullnet politik dhe nga ju, unë mendoj se me një numër tepër të kufizuar diskutantësh, seanca shumë mirë mund të kalojë me dy orë, nëse jo, hajdeni ta lëmë të lirë dhe të vazhdojmë deri në mes të natës, ku secili të këndojë dhe recitojë vjershën e tij. Megjithatë kjo është në dorën tuaj.

Arta Dade - Kam një propozim: a është e mundur të kufizohemi tek 5 minuta, pasi si 5 minuta apo si 10 minuta mesazhet jepen. Në një debat në asamble, ne flasim me nga 2 minuta apo dhe me 3 minuta. Pavarësisht se mund të jetë shkelje e Rregullores së Kuvendit, të biem dakord që t’i kufizojmë pak sepse të njëjtat gjëra janë për t’u thënë. Janë dy faqe, i thotë njeriu ç’ka për të thënë.
Ilir Meta - Kur ka konsensus, nuk shkelet Rregullorja e Kuvendit. Ju keni marrë një iniciativë për mocion shumë pozitive, keni sjellë edhe një projektrezolutë, natyrisht do të donit të bënit dhe pak luftë politike dhe kjo është e kuptueshme, nëse do të duam të theksohet kjo e dyta, mendoj se do të dëmtohet e para. Është mirë që debatin ta orientojmë në mënyrë sa më konstruktive. Mirë është për të gjithë ne. Progresraporti është pozitiv për të gjithë, edhe për ju si Parti Demokratike për shkak të vlerësimeve të balancuara pozitive që janë dhënë. Nëse do të shfrytëzoni për të bërë luftë, siç është fjala, për shembull tek buxheti, nuk mendoj se kjo do të jetë shumë dobiprurëse për ju. Kjo nuk do të thotë që ju s’do të shprehni mendimin, rezervat, vërejtjet, apo kritikat tuaja. Në këtë plan shikoni çështjen e kohës dhe të mesazheve që duhen dhënë, siç e tha dhe zonja Dade, më mirë të flasim pak dhe saktë. Kështu që gjykojeni dhe njëherë dhe takohemi prapë.

Majlinda Bregu - Doja të diskutoja për tekstin e rezolutës, e përmenda pak dhe më parë. Zoti Balla ka përcjellë një tekst tjetër, i cili është shumë i shkurtër, edhe për seriozitet të rezolutës nuk duhet të jetë aq i shkurtër. Rezoluta që kishim paraqitur nuk kishte elemente politike për t’i kundërshtuar. Ne kemi vënë paragrafë, të cilët janë pjesë të join-statement të cilat i kemi miratuar në Komisionin Parlamentar të Stabilizimit dhe të Asociimit të cilat zoti Balla i kishte hequr në variantin e që ka derguar sot. Mendoj të biem dakord për tekstin që, të paktën, kur të fillojmë debatin politik, do të jetë vendimi i dytë për kohën, që të mos bëjmë debate, duke iu referuar neneve dhe amendimeve të dorëzuara dhe të mos arrijmë të miratojmë rezolutën. Ne do të bëjmë pjesën politike nesër, sigurisht, dhe jo në kurriz të procesit. Jam e bindur që nesër duhet të dalim me një vendim ose me një imazh sa më pozitiv të miratojmë dhe vlerësojmë mbështetjen që na kanë dhënë dhe të tjerët në proces. T’i bëjmë thirrje Parlamentit Europian dhe vendeve anëtare ta miratojnë. Ky është qëllimi i rezolutës nesër, që nuk do të shmangë debatin politik. Për çështje kohe nuk e vendos dot.
Edi Paloka- Nga ne mund të flasin dhe 45 vetë. Unë nuk i heq dot të drejtën e fjalës deputetëve. Dokumenti që del nesër nga parlamenti është i rëndësishëm. Nuk mund të kontrolloj fjalët e deputetëve. E rëndësishme është që ne kemi paraqitur një projektrezolutë, e cila shkon me frymën pozitive, që tregon jo vetëm konsensus, por dhe dëshirën e këtij parlamenti. 
Albana Vokshi- Pse si bëjmë me minutazh dy orë me dy orë? Ndajmë më pas minutat.
Ilir Meta- E mira është të përcaktohet me kohë. 
Po zoti Shalsi.
Eduard Shalsi- Është shumë e rëndësishme të bihet dakord për tekstin. Nëse bihet dakord për tekstin, që mendoj se duhet të bihet, edhe minutat në dispozicion do të jenë në varësi të asaj që do të miratohet bashkërisht. Nëse s’ka dakordësi për tekstin, i gjithë debati është legjitim të zgjasë edhe gjithë natën. Nëse bihet dakord të vendoset një orar, si e ndajmë brenda nesh, është në varësi të grupit. 

Ilir Meta - Por edhe nëse nuk bihet dakord për tekstin, miratojmë tekstin siç ishte teksti në komisionin e përbashkët. Nuk mendoj se është problem të gjendet një zgjidhje e pranueshme.

Majlinda Bregu - Qëllimi i mocionit, së pari, ishte debati dhe paraprirja me anë të miratimit të rezolutës, rezolutës së Parlamentit Europian.
Fatmir Mediu - Mos t’i lëmë gjërat varur të ngremë një grup pune të përbashkët për tekstin, sepse, nëse vazhdohet kështu, do të biem dakord me një tekst tjetër dhe diskutimet do të bëhen mbi baza spontane. Jam dakord me atë që tha zoti Shalsi të caktohet koha  dhe minutat e diskutantit përcaktohen nga secili grup parlamentar.

Ilir Meta - Ka diçka racionale nga kjo që thotë zoti Mediu. Zoti Ruçi, kush mund të merret me çështjen e tekstit të rezolutës me zonjën Bregu dhe pastaj të qarkullojnë projektet te kryetarët e grupeve, që të kemi konsensus? 

Gramoz Ruçi- Ne jemi Kryesia e Parlamentit dhe besoj nuk kemi ndonjë diferencë në lidhje me vullnetin politik dhe domosdoshmërinë e miratimit të kësaj projektrezolute. Një bazë e kemi është një projekt, kemi dhe një rezolutë të miratuar me dakordësi të plotë. Mbi bazën e këtyre të dyjave të bjerë dakord grupi i punës. Zoti Balla është jashtë vendit. Caktojmë një njeri. Ky grup pune të jetë i Kryesisë së Parlamentit. S’ka nevojë të bëjmë debat për rezolutën.
Ilir Meta - Kush do të caktohet në grupin e punës nga Partia Socialiste që do të merret me çështjen? Nga LSI-ja është zoti Vasili.

Fatmir Mediu - Zoti Kryetar, ta shikojë kryetarja e Komisionit të Integrimit dhe kryetarja e Komisionit të Jashtëm. Nuk ka grup më të plotë se aq. 
Ilir Meta - Dakord le të merret zonja Dade dhe zonja Bregu, ta shikojnë më pas dhe kryetarët e grupeve parlamentare. Si do t’ia bëjmë për kohën?
Edi Paloka - Ne tre orë dhe maxhoranca tre orë. Po filluam në orën 10:00 paradite është mirë. Ta fillojmë debatin pa ardhur Kryeministri.
Gramoz Ruci - Nuk shkon kjo punë.
Petrit Vasili – Logjika nuk shkon, do të debatojmë 6 orë me njëri- tjetrin, për një gjë për të cilën kemi rënë dakord. Nisma është e opozitës, e miratuar nga dyja palët, për dy orë ne e ezaurojmë.
Edi Paloka -Unë po them 3 orë dhe 3 orë. Gjithsej 6 orë. Kemi ndenjur deri vonë e kemi gdhirë, kur keni dashur ju. 

Fatmir Xhafaj - Ne thamë si ta bëjmë bashkërisht.

Gramoz Ruçi - Ta bisedojmë me grupet. Ne biem dakord me tekstin e rezolutës, të shprehet një qëndrim nga opozita dhe një qëndrim nga maxhoranca dhe të miratohet rezoluta. Ku është e keqja?
Edi Paloka – Nuk quhet mocion për debat, atëherë.
Gramoz Ruçi – Hajdeni atëherë ta lëmë  tre diskutime nga juve dhe tre diskutime nga neve. Hajdeni një orë juve një orë neve.
Petrit Vasili - Një herë të vetme ka dakordësi. Nisma e opozitës, mirëkuptimin e kemi. Hajde të japim mesazhin, se bëjmë diçka bashkë një herë. Mund të rrimë dhe orë të tëra.

Ilir Meta - Për mua nga një orë e gjysmë është e mjaftueshme.
Majlinda Bregu – Teksti të miratohet njëherë, pastaj vendosim për diskutimet.

Edi Paloka - Për mua e fillojmë më herët.

Ilir Meta - E ridiskutojmë gjatë ditës çështjen e kohës, që të vendosim kur do të fillojmë seancën, zoti Ruçi?
Gramoz Ruçi - Seancë mocion për debat pa prezencën e Kryeministrit, kur diskutohet për integrimin, nuk do të isha dakord parimisht. Derisa kemi vullnetin për ta miratuar nismën e opozitës, t’i japim një frymë tjetër parlamentit, në mbështetje të progresraportit, nëpërmjet projektrezolutës të paraqitur nga opozita, sigurisht kjo ul dhe kërkesën për të folur gjatë. 
A ka mundësi me nga një diskutim në emër të grupeve parlamentare, s’biem dakord, atëherë, a ka mundësi të lëmë një orar, një orë andej një orë këtej, fillojmë seancën në orën 17:00 dhe mbarojmë në orën 19:00. Bëjmë interpelancën deri në orën 20:00 dhe e mbyllim.
Edi Paloka - S’kam kundërshtim që nga PS-ja të flasë vetëm një njeri.

Ilir Meta - Brenda dy orësh komunikojmë sërish me zoti Paloka dhe zoti Ruçi dhe përpiqemi të gjejmë një kompromis.

Mbyllim mbledhjen.

